Врз основа на член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Т.П. од Скопје, поднесена против Решението на Јавното Претпријатие за благосостојба на животни скитници Лајка, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на \_\_.\_\_.2022 година, го донесе следното

**Р Е Ш Е Н И Е**

1. Жалбата изјавена од Т.П. од Скопје, поднесена против Решението на Јавното Претпријатие за благосостојба на животни скитници Лајка бр.03-612/2 од 31.03.2022 година, заведена во Агенцијата под бр.08-102 на 11.04.2022 година, по предметот Барање за пристап до информации од јавен карактер,**СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.03-612/2 од 31.03.2022 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Т.П. од Скопје,на 22.03.2022 година поднела Барање за пристап до информации од јавен карактер до Јавното Претпријатие за благосостојба на животни скитници Лајка заведено под бр.03-612/1, по предметот Барање за пристап до информации од јавен карактер, со кое побарала по е-маил да и се достави следната информација:

„Фотокопија од сите регистрирани кучиња поединечно во Информациониот систем на агенцијата за храна и ветеринарство (ИСХАВ). Односно фотокопија од секој запис поединечно за периодот од 14.10.2020 до 01.03.2021 година.“

Постапувајќи по наведеното Барање, Имателот на информации на 31.03.2022 година, до Барателот доставил Решение за отфрлање бр.03-612/2. Во образложението на Решението е наведено само дека:“...Податоците кои ги побарувате од нас се класифицирани, обратете се во Агенцијата за храна и ветеринарство“.

Незадоволна од наведеното Решение, Барателот на информацијата, на 11.04.2022 година до Агенцијата поднесе Жалба, заведена во архивата на Агенцијата под бр.08-102 на 11.04.2022 година.

Агенција, преку е-маил заведен под бр.08-102 од 11.04.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган, Решението на Имателот на информации го поништи,** поради следното:

Агенцијата за заштита на правото на слободен пристап до информациите од јавен карактер,по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер, поради следното:

Во случајот Имателот на информации во образложението на Решението бр.03-612/2 од 31.03.2022 година, тврди дека располага со бараната информација односно наведува дека “Податоците кои ги побарувате од нас се класифицирани, обратете се во Агенцијата за храна и ветеринарство“, без да се повикува на член 6 став 1 од Законот за слободен пристап до информации од јавен карактер, од друга страна го упатува Барателот на информации до друг Имател на информации. Во конкретниот случај Агенцијата цени дека нема докази кои потврдуваат дека бараната ингормација претставува класифицирана информација.

Доколку бараните информации претставуваат исклучок од Законот за слободен пристап до информации од јавен карактер, Имателот бил должен да донесе решение за одбивање врз основа на членот 6 став 1 точка 1 од Законот за слободен пристап до информации, со основ дека бараната информација е класифицирана информација со степен на класификација согласно Законот за класифицирани информации, со спроведен тест на штетност како задолжителна постапка при одбивање на пристапот до бараната информација регулиран во член 3 точка 6 и член 6 став 3 од Законот за слободен пристап до информации од јавен карактер, со кое се утврдува дека со објавувањето на таквата информација последиците врз интересот кој се заштитува се поголеми од јавниот интерес.

 Имено, доколку бараните информации претставуваат класифицирана информација при повторното постапување Имателот е должен да спроведе тест на штетност со кој ќе се образложи причината за донесување на решение со кое се одбива пристапот до информацијата од јавен карактер со што ќе потврди дека бараните информации претставуваат исклучок од Законот односно дека се класифицирани согласно Законот за класифицирани информации („Сл.Весник на Република Северна Македонија“ бр.275/2019), со ознака дека е класифицирана и датум на класификација.

Доколку пак не располага со бараната информација Имателот на информации бил должен да го препрати барањето, во рок од три дена од денот на приемот на Барањето, до имателот на информации кој според содржината на барањето е имател на информации и за тоа да го извести барателот.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-102.

**Директор,**

 **Пламенка Бојчева**